ເມື່ອບໍ່ດົນມານີ້, ທ່ານ ບຸຍແທັງເຊີນ ຮອງລັດຖະມົນຕີກະຊວງການຕ່າງປະເທດ ຫວຽດນາມ ພ້ອມກັບທ່ານ ຮອງລັດຖະມົນຕີ ກະຊວງການຕ່າງປະເທດ ສາທາລະນະລັດ ກູບາ Marcelino Medina González ໄດ້ເຂົ້າຮ່ວມການປຶກສາຫາລືທາງການເມືອງຂັ້ນຮອງລັດຖະມົນຕີກະຊວງການຕ່າງປະເທດຄັ້ງທີ VI ທາງອອນລາຍ.
ເຂົ້າຮ່ວມຢູ່ສະຖານທີ່ຖ່າຍທອດສົດ 2 ແຫ່ງ ຫວຽດນາມ ແລະ ກູບາ, ມີທ່ານ ເລແທັງຕຸ່ງ ເອກອັກຄະລັດຖະທູດ ຫວຽດນາມ ປະຈຳ ສາທາລະນະລັດ ກູບາ, ທ່ານ Orlando Nicolás Hernández ເອກອັກຄະລັດຖະທູດ ສາທາລະນະລັດ ກູບາ ປະຈຳ ຫວຽດນາມ, ທ່ານ Irmina del Pilar ອຸປະທູດຊົ່ວຄາວສະຖານທູດ ກູບາ ປະຈຳຫວຽດນາມ ພ້ອມກັບຜູ້ຕາງໜ້າບາງໜ່ວຍງານຂອງກະຊວງການຕ່າງປະເທດສອງປະເທດ.
ທີ່ການປຶກສາຫາລືດ້ານການເມືອງຂັ້ນຮອງລັດຖະມົນຕີ, ທ່ານຮອງລັດຖະມົນຕີຜູ້ປະຈຳການກະຊວງການຕ່າງປະເທດ ຫວຽດນາມ ບຸຍແທັງເຊີນ ໄດ້ແບ່ງປັນກ່ຽວກັບສະພາບການ ຢູ່ ຫວຽດນາມ, ໃນນັ້ນໄດ້ເຕື້ອງເຖິງຜົນງານທີ່ພົ້ນເດັນຂອງກອງປະຊຸມໃຫຍ່ຄະນະຜູ້ແທນທົ່ວປະເທດຄັ້ງທີ 13 ຂອງພັກກອມມູນິດ ຫວຽດນາມ, ບັນດາມາດຕະການຮັບມືກັບໂລກລະບາດໂຄວິດ - 19, ການພັດທະນາເສດຖະກິດ ແລະ ການຮັບປະກັບການໜູນຊ່ວຍສັງຄົມ.
ທ່ານຮອງລັດຖະມົນຕີ ບຸຍແທັງເຊີນ ກໍ່ໄດ້ຢັ້ງຢືນວ່າ ຍາມໃດ ຫວຽດນາມກໍ່ຖືເປັນສຳຄັນ ແລະ ມີຄວາມປາດຖະໜາຢາກສືບຕໍ່ເຮັດໃຫ້ການພົວພັນມິດຕະພາບທີ່ເປັນມູນເຊື້ອແບບພິເສດ ແລະ ການຮ່ວມມືຮອບດ້ານ ກັບກູບາໃຫ້ເລິກເຊິ່ງກ່ວາອີກ.
ທ່ານ Marcelino Medina González ຮອງລັດຖະມົນຕີ ກະຊວງການຕ່າງປະເທດ ກູບາ ໄດ້ແຈ້ງໃຫ້ຊາບກ່ຽວກັບສະພາບການກູບາ ແລະ ບັນດາມາດຕະການແກ້ໄຂຄວາມຫຍຸ້ງຍາກ ຍ້ອນການປິດລ້ອມ, ຄຳສັ່ງຂວ້ຳບາດ ແລະ ໂລກລະບາດໂຄວິດ - 19 ກໍ່ຂຶ້ນ, ຜັນຂະຫຍາຍແນວທາງອັບເດັດຮູບແບບເສດຖະກິດ - ສັງຄົມ.
ການນຳສອງປະເທດໄດ້ກວດກາຄືນໃໝ່, ຕີລາຄາບັນດາຂົງເຂດຮ່ວມມືລະຫວ່າງສອງປະເທດ ແລະ ສອງກະຊວງການຕ່າງປະເທດ, ປຶກສາຫາລືບັນດາມາດຕະການເພື່ອແນໃສ່ພັດທະນາຢ່າງເລິກເຊິ່ງ ແລະ ຮອບດ້ານໃຫ້ຫຼາຍກ່ວາອີກໃນການພົວພັນສອງຝ່າຍໃນໄລຍະຈະມາເຖິງ.
ສອງຝ່າຍໄດ້ເຫັນດີເປັນເອກະພາບສືບຕໍ່ສົມທົບກັນຢ່າງແໜ້ນແຟ້ນ ເພື່ອຊຸກຍູ້ບັນດາການຢ້ຽມຢາມຂັ້ນສູງເມື່ອມີເງື່ອນໄຂ, ຜັນຂະຫຍາຍບັນດາກົນໄກຮ່ວມມື ຢ່າງມີປະສິດທິຜົນ, ເພີ່ມທະວີການພົວພັນແລກປ່ຽນລະຫວ່າງບັນດາກະຊວງ, ຂະແໜງການ ແລະ ປະຊາຄົມວິສາຫະກິດສອງປະເທດ, ສົ່ງເສີມການພົວພັນທາງການຄ້າ - ການລົງທຶນ ແລະ ການຮ່ວມມືບົນບັນດາຂົງເຂດຄື ຄວາມໝັ້ນຄົງດ້ານສະບຽງອາຫານ, ການສຶກສາ, ການແພດ, ວິທະຍາສາດ - ເຕັກໂນໂລຢີ, ວັດທະນະທຳ, ກິລາ, ທ່ອງທ່ຽວ.
ບຸນຄົງ